Na temelju članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22), Gradska skupština Grada Zagreba na \_\_. sjednici, \_\_\_\_\_\_\_\_ 2023., donijela je

**O D L U K U**

**o financiranju održavanja platoa**

**Članak 1.**

Ovom se odlukom propisuju uvjeti i način financiranja održavanja platoa na području Grada Zagreba.

**Članak 2.**

Platoi u smislu ove odluke smatraju se uzdignute površine koje se koriste kao površine javne namjene i dostupne su svima pod jednakim uvjetima, a sastavni su dio građevine koja je u vlasništvu drugih.

**Članak 3.**

Grad Zagreb financirat će održavanje platoa pod sljedećim uvjetima:

1. građevina koje je sastavni dio plato (u daljnjem tekstu: građevina) mora biti izgrađena prije stupanja na snagu Zakona o vlasništvu i drugim stvarnim pravima (Narodne novine 91/96), sukladno građevinskoj dozvoli izdanoj za gradnju na zemljištu u društvenom vlasništvu
2. građevina mora biti evidentirana u katastarskom operatu i zemljišnoj knjizi
3. plato mora biti dostupan svima pod jednakim uvjetima i neophodan za pristup komunalnim i interventnim službama (požarni put), za održavanje građevine, poslovnim prostorima ili drugim građevinama
4. plato se nakon radova održavanja mora koristiti isključivo sukladno namjeni određenoj u građevinskoj i uporabnoj dozvoli
5. na pješačkom platou pravo pristupa imaju samo vozila komunalnih i interventnih službi.

**Članak 4.**

Gradonačelnik Grada Zagreba osniva i imenuje Povjerenstvo za financiranje održavanja platoa (u daljnjem tekstu: Povjerenstvo).

Povjerenstvo ima predsjednika i četiri člana.

Povjerenstvo će izraditi analizu platoa na području Grada Zagreba koji ispunjavaju uvjete iz članka 3. ove odluke. Analiza sadrži obrazloženu Listu prioriteta financiranja održavanja platoa (u daljnjem tekstu: Lista prioriteta) prema kriterijima: gustoća pješačkog prometa, građevinsko i funkcionalno stanje platoa, sigurnost i dostupnost platoa, jednakost pristupa i drugo.

Lista prioriteta iz stavka 3. ovoga članka objavljuju se na službenim stranicama Grada Zagreba.

**Članak 5.**

Povjerenstvo će u skladu s Listom prioriteta pozvati upravitelje zgrada da gradskom upravnom tijelu nadležnom za građenje komunalne infrastrukture i održavanja javnoprometnih površina, javnih objekata i javne rasvjete (u daljnjem tekstu: nadležno tijelo) podnesu zahtjev za financiranje održavanja platoa.

Zahtjev obvezno sadrži:

- podatke o vlasniku/ suvlasniku građevine

- podatke o upravitelju zgrade (naziv i adresu upravitelja zgrade, izvadak iz sudskog ili obrtnog registra, ime i prezime osobe ovlaštene za zastupanje upravitelja zgrade, telefon, mobitel, e-mail)

- adresu građevine i broj katastarske čestice

-  presliku međuvlasničkog ugovora za građevinu

- ovjerenu izjavu suvlasnika koji imaju većinu suvlasničkih dijelova da su suglasni da Grad Zagreb financira održavanje platoa koji je u njihovom vlasništvu i da neće od Grada Zagreba potraživati naknadu štete ako do štete dođe prilikom izvođenja radova ili zbog nedostataka na građevini koji nisu mogli biti poznati izvođaču radova i nadležnom tijelu i da će se plato nastaviti koristiti kao površina javne namjene sukladno odredbama ove odluke.

**Članak 6.**

Nadležno tijelo utvrdit će potpunost zahtjeva i zatražiti propisana odobrenja gradskog upravnog tijela nadležnog za zaštitu spomenika kulture i prirode ako građevina ima svojstvo kulturnog dobra ili se građevina nalazi na području zaštićene kulturno-povijesne cjeline ili zaštićenih dijelova prirode u skladu s posebnim propisima kojima se uređuje zaštita i očuvanje kulturnih dobara ili zaštita prirode.

Ako je zahtjev nepotpun, nadležno tijelo zatražit će od podnositelja zahtjeva dopunu zahtjeva. Podnositelj zahtjeva dužan je zahtjev dopuniti u roku od 90 dana od dana dostave poziva za dopunu zahtjeva.

Ako podnositelj zahtjeva u roku iz stavka 2. ovoga članka ne dopuni zahtjev, smatrat će se da je odustao od zahtjeva.

**Članak 7.**

Gradonačelnik Grada Zagreba na temelju prijedloga nadležnog tijela za svaku godinu određuje platoe koji će se održavati u sljedećoj proračunskoj godini sukladno Listi prioriteta.

**Članak 8.**

Grad Zagreb će za radove održavanja platoa odabrati izvođače radova prema posebnim propisima o javnoj nabavi.

**Članak 9.**

Grad Zagreb financirat će održavanje platoa temeljem odredaba ove odluke sukladno osiguranim proračunskim sredstvima Grada Zagreba.

**Članak 10.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA

URBROJ:

Zagreb,

**PREDSJEDNIK**

**GRADSKE SKUPŠTINE**

**Joško Klisović**